**Литературæйы урок.** Хуыгаты Сергейы радзырд «Зокъотæ»

**Урочы темæ:** «Æрдз æмæ адæймаджы удхæстæгдзинады нывæст Хуыгаты Сергейы радзырд «Зокъотæ»-йы

**Урочы нысан:**

– скъоладзауты, радзырды ахуыр кæнгæйæ, зонындзинæдтæ хибарæй агурынмæ цæттæ кæнын;

– скъоладзауты, цы зонындзинæдтæ райстой, уыдонæй хъæугæ уавæрты пайда кæныныл ахуыр кæнын;

– скъоладзауты æрдзы æууæлтæ уыныныл ахуыр кæнын, æрдз уарзыны æнкъарæнтæ сæм гуырын кæнын.

**Урочы хæстæ:**

Скъоладзауты цæттæ кæнын, цæмæй арæхсой:

– цы зыдтой æмæ ногæй цы базыдтой, уый сбæрæг кæнынмæ;

– радзырд сæм цавæр æнкъарæнтæ сæвзæрын кодта, ууыл сæ ныхас аразынмæ;

– ногæй цы базыдтой, уыдонæй цавæр уавæрты æмæ куыд спайда кæндзысты, уый сбæрæг кæнынмæ;

– цы базыдтой, уыдон кæрæдзийы фæстæ логикон æгъдауæй раст ранымайын сæ ахадындзинадмæ гæсгæ;

– цы ма сæ фæндид базонын, ацы радзырд сæм цы хъуыдытæ сæвзæрын кодта, уыдоны алыварс проблемæтæй, уый бацамонын.

**Урок саразыны æрмæг:**

Литературæйы чиныг (Хуыгаты Сергейы радзырд «Зокъотæ»-йы текст), компьтер, проектор, интерактивон фæйнæг, слайдтæ, дзырдуаты цы зынæмбарæн дзырдтæ ис, уыдоны нывтæ.

**Урочы цыд:**

**1 этап. Организацион хай:** скъоладзауты урокмæ цæттæдзинад æмæ зæрдæйы уаг сбæрæг кæнын. Радзырд ахуыр кæнынмæ сæ сразæнгард кæнын беседæйы руаджы.

Беседæйы фæрстытæ:

Хъæды уæ чи уыди?

Цæй тыххæй ацыдыстут?

Цы федтат хъæды?

Боны хъæд цавæр уыд?

**Мæхи ныхас:** Уæдæ та абон, цы радзырд ахуыр кæнæм, уый руаджы ногæй хъæдмæ ацæудзыстæм. Базондзыстæм адæймаджы миниуджытæй, æмæ хъæды, æрдзы, цæрæгойты æууæлтæй бирæ ног цыдæртæ. Хъæуы лæмбынæг хъусын æмæ кусын, цæмæй ногæй цы базонат, уыдон ранымайын уæ бон суа **(мотиваци).**

Урочы ахæм райдайæны фæстæ бæрæг кæнын **скъоладзауты зæрдæйы уаг,** кусынмæ куыд сразæнгард сты, уый. Сæ разы ис, урочы нæ цы нывтæ бахъæудзæн, уыдонæй æртæ:

1) сыгъдæг райдзаст арв;

2) арв рог æврæгътимæ;

3) хъуынтъыз арв уæззау сау мигътимæ.

Нывтæй йæ зæрдæйы уагмæ хæстæгдæр кæцы у, уый сисдзæн, æмæ дарддæр мæ хъус дардзынæн, цæмæй урочы кæрон се ‘ппæтæн дæр сæ зæрдæтæ рухс уой.

**2-аг этап. Хæдзармæ куыст сбæрæг кæнын**

Тексты цы зынæмбарæн дзырдтæ ис, уыдоныл рагацау къласы куыстам æвзаджы урокты. Ногæй сæ зæрдыл æрлæууын кæныны тыххæй ахуырдзаутæн хæдзармæ лæвæрд уыд, чингуыты сери «Скъоладзауы библиотекæйы 3-аг чиныг «Дзырдуат»-ы 15-æм фарсыл æрмæг бакæсын.

1. Интерактивон фæйнæгыл æвдисæм нывтæ, æмæ скъоладзаутæ дзурынц, цы предметтæ уынынц, уыдоны нæмттæ **(1-аг слайд):**

Арвæрттывд, æрвдзæф бæлас, æрх, æхсæрæг (æхсæрсæттæг), басылыхъ, бацæвидтæ, залмысыф, къадзонилæдзæг, фæскъау мигътæ, къæсса, лæнк, мæра, рагъ, ронбæгъд, тыртына, фадхъултæ, фæрæт.

2. Тексты ис, сæ нысаниуæг зын бамбарæн кæмæн у, ахæм фразеологон иуæгтæ, æмæ сæ **зæгъын хъæуы æндæрхуызон, хæдзары сæм равзарын хъуыд синонимтæ.**

Уый, дам, **мæн куыд æрцардта,** афтæ хорз ын Хуыцау ракæнæд…

Йæ къæхтæй **хъæрзаг уыд** баба – йæ къæхтæ **арæх рыстысты** бабайæн.

Мæ цæсгом æм нал хъæцы – æфсæрмы дзы кæнын.

Æрцардта нæ (æрцардтæн) фæзæгъынц, исчи искæмæн стыр æххуыс куы бакæны, æмæ афтæмæй йæ уавæр куы фæхуыздæр вæййы, уæд. Радзырды сæ мæра æрцардта, уарынæй сæ кæй бамбæхстыста, кæй сæ фервæзын кодта (баххуыс сын кодта), уымæй.

**3.** Сбæрæг кæнын хъæуы, куыд бахъуыды кодтой, раздæр цы дзырдтæ базыдтой, уыдон:сæрфæцæвæн бынат, боныхъæд, ронбæгъд.

**3-аг этап. Ног æрмæг бацамонын.**

**Радзырды текстыл куыст.**

Алы куыстæн дæр ис нысан. Æмæ скъоладзаутæн æнцонæй сбæрæг кæнæн уыдзæн, уæлдæр цы нысантæ ранымадтам, уыдон. Сæхи зонындзинæдтæн сæ аргъ кæнын кæй хъæудзæн, хъæды, æрдзы æууæлтæй бирæ ног цыдæртæ базонынæй сын зæрдæ кæй бавæрдтам, уый та уыдзæн **мотиваци** лæмбынæг хъусынмæ, ног зонындзинæдтæ райсынмæ.

М.К. (методикон комментари) Радзырд «Зокъотæ»-йы скъоладзаутæ æмбæлынц сæхи карæн лæппуимæ, хабæрттæ кæмæй базыдтой, уыцы чысыл хъайтарыл. 5-æм къласы скъоладзаутæ зонынц Булкъаты Михалы уацау «Нæмыгдзæф фæндыр»-мæ гæсгæ, хъайтар-дзырнывæндæг цы у, уый. Ам дæр та йыл æмбæлынц. Ацы факт у, литературæйы теорийæ раздæр цы базыдтой, ууыл æнцойгæнæн.

**Дарддæр нæ урок аразæм ног стандартты домæнтæм гæсгæ.**

1. Текст бакæсын. Цыбырæй йын хи ныхæстæй, кæрæдзийы ивгæйæ, скъоладзаутæ дзурынц йæ сюжет.

Гыццыл лæппу æмæ йæ фыд цæуынц хъæдмæ, фæндагыл сæ тæрккъæвда æрцахста, æмæ стыр тæгæры мæрайы бамбæхстысты. Уарын куы фæци, уæд ссардтой, зокъотæй æмæхгæд чи уыд, ахæм бæлас. Баба бæлас акалдта, æмæ зокъотæй сæ къæсса байдзаг кодтой. Фæлæ къæсса уыд уæззау, бабайæн та йæ къæхтæ риссаг уыдысты, æмæ уал дзы ахастой æхсæвæрваг, иннæтæ стыр бæласы саджилы бавæрдтой, райсом сæ ахæсдзыстæм, зæгъгæ, фæндимæ. Дыккаг бон æрбацыдысты, фæлæ сæ къæсса афтидæй æрбаййæфтой, сæ зокъотæ та сын тыртына бæласы хус къалиутыл бакодта, йæхицæн сæ зымæгмæ æрæфснайынмæ цæттæ кæны **(æвæрæнтæ кæны).**

**Радзырды тексты анализ**

**Фæрстытæ:**

Цал сæйраг архайæджы ис радзырды?

(Радзырды ис дыууæ сæйраг архайæджы: фыд æмæ фырт).

Цы зæгъын у уæ бон гыццыл лæппуйы тыххæй?

**Дзуапп:** У æмбаргæ лæппу. Йæ фыдыл мæт кæны, йæ хъус дары, йæ

фыдæн йæ къæхтæ куы фæриссынц, уæд йæхи куыд фæхаты, уымæ. Тæригъæд ын кæны, йæ къæхтæ куыд уæззау исы, уымæ кæсгæйæ.

**Цæмæ бæллы лæппу?** Йæ удыхъæды цавæр миниуæгыл дзуры уыцы бæллиц?

(Кæсæм дыккаг хатт 287 фарсыл 1-аг абзац 2-аг хъуыдыйадæй йæ кæронмæ). Лæппу бæллы, уыцы хорз лæгæн йæ хорздзинæдтæ истæмæй бафидынмæ.

**Куыд хуыйны ахæм миниуæг?**

(Хорздзинад нæ рох кæнын. Лæггадæн лæггадæй дзуапп дæттын (Быть благодарным).

**Бабайы фæлгонц**

1. Цы зæгъы фыссæг Бабайы æддаг бакасты, йæ дарæсы, йæ уавæры тыххæй, йæ зæрдæйы хатты тыххæй.

«Ахæм æгъдау æм уыд – искуыдæм-иу куы цыдыстæм, уæд-иу куыддæр хъæуæй ахызтыстæм, афтæ-иу хъарæг райдыдтаид, æмæ-иу цалынмæ кæдæм цыдыстæм, уырдæм ахæццæ стæм, уæдмæ-иу нал банцадаид».

«Баба ронбæгъд уыд, æмæ йæ даргъ хæдон науы пæлæзау дымгæйæ айдзаг и». «Йæ цæстытæ уыдысты уымæл æмæ, цыма йæ развæндагæн тæригъæд кодта, уыйау æм æнкъардæй каст».

Бабайæн ахæм зæрдæйы ахаст уыд, æндæраз йе ‘фсымæр кæй амард, уый тыххæй.

**2. Баба у аудаг фыд** (заботливый отец).

Уарын куы райдыдта, уæд мæт кæны, тæрсы, йæ гыццыл лæппуйыл исты фыдбылыз куы ‘рцæуа, уымæй, фæсмон кæны, йемæ йæ кæй ракодта, уый тыххæй. Залмысыф æртыдта, цæмæй ма ныххуылыдз уой.

**3. Дзуры рæвдаугæ:**

**–** Гъæ рæзæнбонтæ дын фестон.

**–** Тæрсыс ма, мæ лæппу? (291)

**–** Гъæ, кæд дæм низæй исты ис, уæд дæ Бабайы гуыбыны ацæуæнт.

**Хатдзæг:** Баба у хорз фыд, и сын фæлмæн, уарзæгой зæрдæ.

**4. Баба хорз зоны æрдзы æууæлтæ.** Базыдта тыхджын къæвда кæй уыдзæн, уый.

**2-аг** **Слайд.** Æврæгътæй æмæ уарыны сау мигътæй æмбæрзт арвы нывтæ (пейзажыл куыст).

«Ам зокъо – хæрх, фæлæ нæ а боны хъæд куы нæ бауадза, уымæй æдас нæ дæн, уартæ кæсыс? Ацы коса рагъыл мигъ абадт, уæд развæлгъау сæрфæцæвæн бынат агур дæхицæн.

Æз рагъмæ кæсыныл фæдæн. Йæ сæрмæ ма арв сыгъдæг уыди, фæлæ рагъæй гыццыл дæлдæр, хъæд кæм райдыдта, уым, бæхджыны уæхсчытыл **басылыхъ** куыд æрбатухай, уый хуызæн æртыхстис цыдæр сатæг-сау **фæскъау мигътæ** æмæ кæрæдзийы фæдыл æмхæццæ **хъомпал** кодтой. Æрхмæ æххæст нæма бахæццæ стæм, афтæмæй йæ кой дæр нал фæзынди уыцы лæгуын рагъæн».

Тексты ссарын аивадон фæрæзтæ – абарст, метафорæ.

Скъоладзаутæ дыккаг хатт аив кæсынц 288-æм фарсыл 7-æм абзац æвзарæм æй хи ныхæстæй дзурынæн (тæрккъæвдайы æрфыст: пейзаж). Дыккаг хатт дæр та баба зæгъы къæвдайы тыххæй:

– Æрцардта нæ ацы мæра. Мæнæ ардæм не ‘рбаирвæзтыстæм – донласт фестадаиккам. Уæддæр хорз у, æмæ бирæ нæ хæссы йæ къæвда, æндæр ацы уардæй иу сахат фæуарыд, никуал ницы ныууадзид Хуыцауы бын, фæласид сæ.

**Баба зоны, къæвдайæ хи куыд æмæ кæм бамбæхсæн ис, уый.**

**3-аг слайд** (тæгæр бæласы стыр мæра)

**Баба уарзы æрдз, тæригъæд кæны æрвдзавд бæласæн.**

4-æм слайд (æрвдзавд бæлæсты нывтæ)

Скъоладзаутæн æнцон бамбарæн нæ уыдзæн, Баба иу бæласæн тæригъæд кæй кæны, зокъойæ æмæхгæд бæласмæ та фæрæт кæй райста æмæ йæ кæй акалдта, уый.

М.К. Ам ахуыргæнæгæн хорз фадат ис æрдзы цымыдисаг æууæлтыл æрдзурынæн, фæлæ уал сывæллæттæн сæхи æркæнын хъæуы, Бабайы сраст кæныны хатдзæгтæм.

Кусæм 291-æм фарсыл скъуыддзæгтыл:

1-аг: «Бæлас уыд саджил, сыфтæр ыл нал хæцыд, æмæ хорз зынд, кæм фæсаджил и, уырдыгæй суанг йæ цъупмæ зæнгæй, хихæй зокъойæ æмгуыдын æхгæд куыд баци, уый» абзац кæронмæ.

2-аг: «Баба йæ къæсса зæхмæ æриста…» кæсæм 2-аг абзац кæронмæ. Фæрсæм скъоладзауты, скъуыддзагæй цы бамбæрстой, уымæй. Ацы скъуыддзаг хорз у комментаритæ кæнынæн дæр, скъоладзаутæ сæхæдæг куы нæ бамбарой фарст, уæд.

**5-æм слайд.** (Зокъотæй æмæхгæд æрдæгхус бæласы нывтæ, бæласы бындзæфхæдтыл æмæ суанг кæлæдздзаг бæлæстæ дæр зокъотимæ).

Удæгас æмæ хус бæласы æууæлтæ бæрæггæнæн бынæттæ абзацы: «Бæлас æгомыгæй лæууыд, фæрæты хъæр дзы нæ райхъуыст, æгас бæласæй куыд райхъуысы, афтæ, йæ хихтæ æнæ уæлдай уынæрæй скъуынынц æмæ зæхмæ хауынц». Абарын æгас бæласы хихтæ сæхæдæг фескъуынынц æви нæ, уыимæ æ.а.д.

Тексты ахæм бынæттыл кусгæйæ, скъоладзаутæ ахуыр кæнынц æрдзы цымыдисаг æууæлтæ уыныныл.

Ботаникæйæ зонындзинæдтæ, предметты бастдзинад: Зæронд бæлас æмбийын райдайы, хъуына йыл хæцы, кæнæ та йыл æндæр зайæгойтæ рæзын райдайынц. Цы буаргъæдтæ дзы баззайы, уыдонæй бæласы цъар дыккаг цъарæй бамбæрзы. Уыцы цъар йæ органикон æмæ минералон арæзтмæ гæсгæ вæййы мæры хуызæн, æмæ дзы рæзынц кæрдæджы алыхуызон мыггæгтæ, райдайынц зокъотыхуызтæй иу (опята). Уыдон зайынц бæлæсты бындзфхæдтыл, сæ хъæдтыл. Ахæм зокъотæ хæрынæн бæззынц.

Бирæ сæ уарзы тыртына дæр. Зымæгмæ сæ йæхицæн æрцæттæ кæны.

**6-æм слайд.** (Зокъотæ бæласы хихтыл кондæй).

**4-æм этап. Ног æрмæг ныффидар кæнын.**

**Пайда кæнæм рефлексийæ**.

Хатдзæгтæ скæнын: скъоладзаутæ нымайынц, абоны урочы цы базыдтой, уый. Сæ ахадындзинадмæ гæсгæ сæ сæвæрын хъæуы бæлвырд фæткыл. Кусынц къордтæй. Алы къорды дæр ис 3 скъоладзауы (æдæппæтæй 9 скъоладзауы).

Абоны радзырды базыдтам:

– адæймаджы хорз миниуджытæй фыд æмæ фыртмæ гæсгæ…;

– æрдзы фæзындты тыххæй…;

– зайæгойты æууæлтæй…;

– цæрæгойты æууæлтæй…;

– хи дарыны æгъдæуттæй… (Баба тыртынайæ йæ зокъотæ фæстæмæ цæуыннæ байста, ууыл ныхас).

Къордгæйттæй бакусæн ис проект «Хи дарыны æгъдæуттæ тæрккъæвдайы рæстæг (во время грозы). Сæ хæс у зæрдылдаринаг (памятка) саразын. Ацы куысты нысан у, хи дарыны æгъдæуттæй цы зонынц, уый сбæрæг кæнын.

Урочы кæрон ахуыргæнæджы æххуысæй, кæнæ хæдзары ныййарджыты æххуысæй баххæст кæндзысты сæ Зæрдылбадаринаг (Памятку)  **«Ныхас тæрккъæвдайы тыххæй»**  .

**Æххуысгæнæг æрмæг (хи куыд дарын хъæуы, уый тыххæй):**

– хæдзары уæвгæйæ;

– фæндагыл;

– транспорты;

– донмæ хæстæг;

– гом бынæтты (быдыры);

– хъæды;

– хæхты.

**Хæдзары арвы нæрдимæ къæвдайы рæстæг** хъæуы:

– электрон прибортæ рахицæн кæнын токæй;.

– форточкæтæ, рудзгуытæ æмæ балкъоны дуæрттæ сæхгæнын, дыууæрдыгæй дымгæ куыд нæ уа (сквозняк), тæссаг у арв æрцæвынæй;

– рудзгуытæм хæстæг ма лæуу;

– пец, кæнæ камины тохнайæ цы фæздæг цæуы, уый дæр йæхимæ æлвасы æрвнæрды гæрæхтæ, уымæ гæсгæ хæдзары сæрæн тас у арвæрцавдæй (арт дзы ма кæн.

**Уынджы:**

– хæстæг цæуын нæ хъæуы антенæтæм, токы телтæм, стыр бæлæстæ æввахс цы къултæм рæзы, уыдонмæ.

– ахуыссын кæнын хъæуы дзыппыдаргæ (сотовые) телефонтæ;

– хуыздæр у хæдзарæй æнæхъуаджы нæ рацæуын

**Транспорты**

– машинæ æрлæууын кæнын хъæуы электрон телтæй æмæ стыр бæлæстæй дæрддзæф ран (иу ран лæугæйæ æдасдæр у арв æрцæвынæй),

– ахуыссын кæнын хъæуы матор;

– сæхгæнын рудзгуытæ;

– антеннæ айсын.

Велосипед, мотоцикл кæнæ мопедыл цæугæйæ дæр афтæ: æрлæуу æмæ иу 30 метры бæрц ацу иуварс дæ транспортæй.

**Донмæ хæстæг:**

Дон у æппæты тæссагдæр бынæттæй иу. Ацæуын хъæуы рæвдз куыд гæнæн ис, афтæ дарддæр.

– лодкæйы дæ куы æрæййафа æрвнæрд, уæд хъæуы рæвдз былгæронмæ ленк кæнын;

– куыд гæнæн ис, афтæ тынгдæр ныггуыбыр кæнын лодкæйы бынмæ.

**Гом бынæтты (быдыры):**

– ахуыссын кæнын электроприбортæ – планшет, телефон, плеер æ.а.д.

– ацагур дзыхъгонд бынат, хуыздæр хус, змисджын бынат;

– æрбад дзуццæджы, сæр уæрджыты ‘хсæнмæ ныггуыбыр кæн, дæ къухтæй дæ къæхтæ æрбатух æмæ æнæзмæлгæйæ бад;

– зæххыл хуыссын тæссаг у;

– хæстæг цæуын нæ хъæуы, иунæгæй цы бæлæстæ зайы, уыдонмæ дæр.

**Хъæды**

– бацархайын хъæуы хъæдæй рацæуын, гом бынатмæ,

– дæ уæлæ цы згъæрджын предметтæ ис (къухдарæнтæ, хъуырыл даргæ рæхыстæ æ.а.д.) уыдон хъæуы рафтауын æмæ сæ дæхицæй дæрддзæф æрæвæрын;

– стыр бæлæстæм хæстæг нæй лæууæн, уæлдайдæр тулдз, наз, нæзы æмæ гæдыбæлæстæм.

– уый хыгъд бахъуыды кæнын хъæуы, æдас цы бæлæсты раз у лæууын, уыдон: **тæгæр (клен), бæрз (береза) æхсæр (орешник).** Ацы бæлæсты тынг стæм хатт æрцæвы арв. (Фыд æмæ лæппу дæр уымæн бамбæхстысты тæгæр бæласы мæрайы).

– тæссаг у раздæр æрвдзавд бæлас кæм ис, ахæм ран æмбæхсын, уымы зæххыхъæд йæхимæ æрвæрттывд тынгдæр æлвасы;

– ам дæр хъæуы æрбадын дзуццæджы, сæр уæрджыты ‘хсæнмæ ныггуыбыр кæнын, къухтæй къæхты æрбатухын æмæ æнæзмæлгæйæ бадын.

**Хæхты:**

– æрхизын куыд гæнæн ис, афтæ бындæр;

– хи суæгъд кæнын згъæр дзаумæттæй.

**Бахъуыды кæнут, тæссаг цæмæй у, уыдон:**

Хуылыдз дзаумæттæ æмæ буар.

Бæрзонд бæлæстæ.

Къуыбыртæ.

Æфсæйнаг (згъæр) дзаумæттæ).

Телефонтæ.

Электрон прибортæ.

Æлыг ран.

Дон æмæ арт.

Рæвдз змæлдтытæ.

Къордтæй цæуын.

Скъоладзаутæ, цы базыдтой, уыдон бæлвырд фæткмæ гæсгæ равæргæйæ, æнцонæй сбæрæг кæндзысты, хорз цы бахъуыды кодтой, йæ зæрдыл сæ хорз чи цы нæ бадардта æмæ цæуылнæ, уый. Афтæмæй сæхицæн бæрæггæнæнтæ сæвæрдзысты, урочы куыд куыстой, уымæн аргъ скæндзысты **(рефлексийы домæнтæм гæсгæ куыст).** Цы ма сæ фæндид базонын, ацы радзырд сæм цы хъуыдытæ сæвзæрын кодта, уыдоны алыварс проблемæтæй, уый бацамонын. Урочы кæрон та ногæй аргъ кæнынц нывты руаджы сæ зæрдæйы уагæн дæр.

**5-æм этап. Хæдзармæ куыст.**

**Сбæрæг кæнын**  **бабайы ныхæсты нысан:**

1) «Тыртына, тыртына! Хус зокъотæ йеддæмæ йын мацы ратт. Акæсæд-ма йæм исчи, уый дæр йæхи уарзы… Ныр уымæн йæхи куыст бакæн – схиз сæм æмæ сæ фæстæмæ дæ къæсса байдзаг кæн æмæ сæ далæ дæ хæдзармæ ахæсс. **Фæлæ уый тыртына у, æмæ ууыл ничи бахуддзæн, лæг та лæг у, æмæ…»**

**2) Бирæстъæлфыгты бæсты уæ**  хъуыдытæ ныффыссут, лæг æмæ гыццыл тыртына цæмæй хицæн кæнынц, уый тыххæй.

**3) Гæххæттыл аив ныффыссын «Зæрдылбадаринаг».**